Franse eerste minister op pad na SAFranse eerste minister Édouard Philippe (Foto: Mueller via Wikimedia Commons) Die Franse eerste minister Édouard Philippe sal vandeesweek amptelik besoek aflê aan Suid-Afrika en met pres. Cyril Ramaphosa in gesprek tree, het die Franse ambassade Maandag gesê. Philippe, Ramaphosa en adjunkpresident David Mabuza sal Donderdag gesels oor gedeelde ekonomieë en internasionale belange en verskeie bilaterale ooreenkomste. Hy sal ook die Suid-Afrikaanse Franse sakeforum in Johannesburg toespreek en met Suid-Afrikaanse beleggers vergader oor veranderinge in Frankryk waar pres. Emmanuel Macron pro-sakehervorming implementeer en poog om die arbeidsmark meer buigbaar te maak. Philippe sal daarna na Kaapstad vertrek en klankargiewe van die Rivonia-hofsaak, wat die Franse Nasionale Oudiovisuele Instituut gerestoureer het, aan die Suid-Afrikaanse owerhede oorhandig. Hy sal ook Robbeneiland besoek en ŉ boom plant ter nagedagtenis aan pres. Nelson Mandela wat die grootste deel van sy 27 jaar tronkstraf as politieke gevangene hier uitgedien het.